**Ministru kabineta noteikumu projekta**

**„Saliedētas un pilsoniski aktīvas sabiedrības attīstības pamatnostādņu īstenošanas uzraudzības padomes nolikums” sākotnējās ietekmes novērtējuma ziņojums (anotācija)**

|  |
| --- |
| **Tiesību akta projekta anotācijas kopsavilkums** |
| Mērķis, risinājums un projekta spēkā stāšanās laiks (500 zīmes bez atstarpēm) | Ministru kabineta noteikumu projekts „Saliedētas un pilsoniski aktīvas sabiedrības attīstības pamatnostādņu īstenošanas uzraudzības padomes nolikums” (turpmāk – Projekts) ir sagatavots pēc Kultūras ministrijas iniciatīvas, lai nodrošinātu Saliedētas un pilsoniski aktīvas sabiedrības attīstības pamatnostādņu 2021.-2027.gadam (apstiprinātas ar Ministru kabineta 2021.gada rīkojumu Nr.72 „Par Saliedētas un pilsoniski aktīvas sabiedrības attīstības pamatnostādnēm 2021.-2027.gadam”) (turpmāk – pamatnostādnes) 1.pielikuma I.sadaļā noteikto, ka nākamajā plānošanas periodā pamatnostādņu 2021.-2027.gadam uzraudzības un koordinācijas funkcijas nodrošinās starpinstitucionāla padome. Saliedētas un pilsoniski aktīvas sabiedrības attīstības pamatnostādņu īstenošanas uzraudzības padomes nolikums ir aktualizēts atbilstoši pamatnostādnēm un papildināts ar padomes darbības nodrošinājumu Covid-19 pandēmijas apstākļos. Projekts stājas spēkā nākamajā dienā pēc tā izsludināšanas oficiālajā izdevumā „Latvijas Vēstnesis”. |

|  |
| --- |
| **I. Tiesību akta projekta izstrādes nepieciešamība** |
| 1. | Pamatojums | Projekts sagatavots, pamatojoties uz Valsts pārvaldes iekārtas likuma 13.pantu, kas nosaka, ka tiešās pārvaldes institucionālo sistēmu veido un tās darba organizāciju nosaka Ministru kabinets, kā arī ņemot vērā pamatnostādņu 1.pielikuma I.sadaļu, kas nosaka, ka nākamajā plānošanas periodā pamatnostādņu 2021.-2027.gadam uzraudzības un koordinācijas funkcijas nodrošinās starpinstitucionāla padome (turpmāk – padome), aktualizējot Ministru kabineta 2012.gada 13.novembra noteikumos Nr.764 „Nacionālās identitātes, pilsoniskās sabiedrības un integrācijas politikas pamatnostādņu īstenošanas uzraudzības padomes nolikums” (turpmāk – MK noteikumi Nr.764) noteikto tiesisko regulējumu un padomes dienaskārtību. |
| 2. | Pašreizējā situācija un problēmas, kuru risināšanai tiesību akta projekts izstrādāts, tiesiskā regulējuma mērķis un būtība | Ar Ministru kabineta 2021.gada 5.februāra rīkojumu Nr.72 „Par Saliedētas un pilsoniski aktīvas sabiedrības attīstības pamatnostādnēm 2021.-2027.gadam” (turpmāk – MK rīkojums Nr.72) stājās spēkā pamatnostādnes.MK rīkojuma Nr.72 1.punkts nosaka, ka Kultūras ministrija ir atbildīgā institūcija pamatnostādņu īstenošanā, bet par līdzatbildīgajām institūcijām ir noteiktas – Tieslietu ministrija, Iekšlietu ministrija, Izglītības un zinātnes ministrija, Veselības ministrija, Valsts kanceleja, Nacionālo elektronisko plašsaziņas līdzekļu padome un Sabiedrības integrācijas fonds. Pamatnostādņu ieviešanu Kultūras ministrija nodrošina sadarbībā ar citām ministrijām, kā arī citām sabiedrības saliedētības un pilsoniskās sabiedrības politikas īstenošanā iesaistītajām valsts, pašvaldību institūcijām, nevalstiskajām organizācijām un ekspertiem.Saskaņā ar Ministru kabineta 2009.gada 3.februāra noteikumu Nr.108 „Normatīvo aktu projektu sagatavošanas noteikumi” 140.punktu grozījumu noteikumu projektu nesagatavo, ja tā normu apjoms pārsniedz pusi no spēkā esošo noteikumu normu apjoma. Šādā gadījumā sagatavo jaunu noteikumu projektu. Ņemot vērā minēto, Projekts paredz apstiprināt jaunu pamatnostādņu īstenošanas uzraudzības padomes nolikumu un atzīt par spēku zaudējušiem MK noteikumus Nr.764.Projektā ir precizēts pamatnostādņu nosaukums un vispārīgais jautājums, kas definē padomes kā pamatnostādņu īstenošanas uzraudzības institūcijas darbības mērķi – veicināt saskaņotu pamatnostādņu rīcības virzienu (nacionālā identitāte un piederība, demokrātijas kultūra un iekļaujošs pilsoniskums, integrācija) sasniegšanu (Projekta 1.punkts).Projektā precizētas padomes funkcijas, lai veicinātu vienotas valsts politikas izstrādi un īstenošanu sabiedrības integrācijas jomā saliedētas un pilsoniski aktīvas sabiedrības attīstībai, valsts pārvaldes un citu iesaistīto institūciju sadarbību pamatnostādņu rīcības virzienu apakšmērķu sasniegšanā (Projekta 2.punkts).Projekta 3.punktā redakcionāli precizēti padomes uzdevumi. Projektā nav iekļauts MK noteikumu Nr.764 3.2.apakšpunkts, kas paredzēja padomes uzdevumu izskatīt Kultūras ministrijas apkopoto ikgadējo darba plānu pamatnostādņu īstenošanai un sniegt priekšlikumus Kultūras ministrijai un pārējām iesaistītajām institūcijām attiecībā uz prioritārajiem darbības virzieniem un pasākumiem kārtējam pamatnostādņu īstenošanas gadam. Projekta 3.5.apakšpunktā noteikts jauns padomes uzdevums – sniegt priekšlikumus par saliedētas un pilsoniski aktīvas sabiedrības attīstības politikas īstenošanai nepieciešamo finansējumu (tai skaitā valsts budžeta līdzekļiem). Lai nodrošinātu mērķtiecīgu darbu pamatnostādņu uzraudzībā, Projekta 3.6.apakšpunktā noteikts jauns padomes uzdevums – apstiprināt ikgadējo padomes darba plānu, nodrošinot tā izpildes kontroli. Projekta 4.punktā redakcionāli precizētas padomes tiesības. Projektā nav iekļauts MK noteikumu Nr.764 4.2.apakšpunkts, kas paredzēja padomes tiesības lūgt iesaistītās nozaru ministrijas iesniegt ikgadējos darba plānus pamatnostādņu īstenošanai un pārskatus par to izpildi, un 4.7.apakšpunkts, kas paredzēja padomes tiesības atbilstoši kompetencei sadarboties ar plašsaziņas līdzekļiem.Projekta 5.punktā precizēts padomes sastāvs, tajā neiekļaujot MK noteikumu Nr.764 5.4.apakšpunktā noteikto Finanšu ministriju, 5.16. un 5.17.apakšpunktā noteikto Latvijas Brīvo arodbiedrību savienību un Latvijas Darba devēju konfederāciju, ar mērķi nodrošināt līdzvērtīgu iespēju citām nevalstiskajām organizācijām līdzdarboties pamatnostādņu uzraudzībā. Padomes sastāvs papildināts ar Sabiedrisko elektronisko plašsaziņas līdzekļu padomes pārstāvi, ņemot vērā Nacionālo elektronisko plašsaziņas līdzekļu padomes ieteikumu, Pārresoru koordinācijas centru, ņemot vērā Pārresoru koordinācijas centra pienākumu stratēģiski uzraudzīt Latvijas Nacionālo attīstības plāna 2021.–2027.gadam (NAP2027) rīcības virziena „Saliedētība” īstenošanas gaitu, un Veselības ministrijas pārstāvi, ņemot vērā Veselības ministrijas iesaisti pamatnostādņu īstenošanā. Līdzšinējo trīs augstākās izglītības un pētniecības institūciju, kuras piedalās sabiedrības procesu analizēšanā un pētīšanā, vietā Projekta 5.18.apakšpunktā noteikts, ka padomē piedalās divi iepriekšminēto institūciju pārstāvji. Līdzšinējo trīs nevalstisko organizāciju vietā Projekta 5.19.apakšpunktā noteikts, ka padomē līdzdarbosies sešas nevalstiskās organizācijas, kuru darbība ir saistīta ar kādu no pamatnostādņu rīcības virzieniem (nacionālā identitāte un piederība, demokrātijas kultūra un iekļaujošs pilsoniskums, integrācija). Projektā nav iekļauts MK noteikumu Nr.764 7.punktā noteiktais tiesiskais regulējums, kas noteica, ka ministriju deleģētie pārstāvji ir departamentu direktori vai augstāka līmeņa amatpersonas, citu valsts pārvaldes iestāžu pārstāvji – atbilstoša līmeņa amatpersonas. Turpmāk padomes darbā Kultūras ministrija iesaistītajām institūcijām aicinās deleģēt pārstāvjus, kas ir visatbilstīgākie padomes darba mērķim.Projekta 7. un 8.punktā ir precizēta kārtība, kādā tiek izraudzīti pārstāvji darbam padomē Projekta 5.18.apakšpunktā noteiktajām augstākās izglītības un pētniecības institūcijām, kā arī Projekta 5.19.apakšpunktā noteiktajām nevalstiskajām organizācijām. Turpmāk darbam padomē pārstāvjus no minētajām institūcijām deleģēs Augstākās izglītības padome un Nevalstisko organizāciju un Ministru kabineta sadarbības memoranda īstenošanas padome.Ministru kabineta 2012.gada 4.maija sēdes protokollēmumā ,,Par konsultatīvo padomju personālsastāva apstiprināšanu ar Ministru kabineta rīkojumu” (prot. Nr.14 24.§) noteikts, ka ministrijām veicot citus būtiskus grozījumus normatīvajos aktos, paredzēt, ka konsultatīvo institūciju personālsastāvu apstiprina ar attiecīgā ministra rīkojumu. Ņemot vērā minēto, lai nodrošinātu padomes darbības efektivitāti, Projekta 9.punkts nosaka, ka padomes personālsastāvu apstiprina kultūras ministrs.Projekta 11. un 12.punktā ir redakcionāli precizēts tiesiskais regulējums, kas nosaka padomes vadītāja un padomes locekļu pienākumus.Ministru kabineta 2015.gada 10.oktobra sēdes protokollēmuma ,,Par Ministru kabineta 2014.gada 26.augusta sēdes protokollēmuma (prot. Nr.45 45.§) ,,Informatīvais ziņojums ,,Priekšlikumi ārējo normatīvo aktu grozījumu skaita samazināšanai”” 13.punktā norādīto principu ievērošanu tiesību aktu projektu izstrādē” (prot. Nr.3 3.§) 4.3.apakšpunktā noteikts, ka izstrādājot konsultatīvo un koordinējošo padomju nolikumu projektus, ir jāievēro Valsts iestāžu juridisko dienestu vadītāju sanāksmes 2014.gada 23.oktobra protokola Nr.2 1.§ ,,Par konsultatīvo un koordinējošo padomju nolikumos iekļaujamo informāciju” lēmums par to, ka Ministru kabineta noteikumos iekļauj tikai nepieciešamās normas, bet padomes iekšējās organizācijas regulējumu jāiekļauj iekšējos tiesību aktos, piemēram, padomes sēdes protokollēmumā. Valsts iestāžu juridisko dienestu vadītāju sanāksmes 2014.gada 23.oktobra protokola Nr.2 1.§ ,,Par konsultatīvo un koordinējošo padomju nolikumos iekļaujamo informāciju” 1. un 2.punkts nosaka, ka konsultatīvās un koordinējošās padomes nolikumā nosaka tikai padomes funkcijas, uzdevumus, tiesības, sastāvu, struktūru, vispārīgus lēmumu pieņemšanas principus, norādot, vai padomes sēdes ir atklātas vai slēgtas. Savukārt padomes nolikumā neiekļauj detalizētu informāciju par padomes darba organizēšanu, termiņiem un amatpersonu pienākumiem – par to padomes locekļi savstarpēji vienojas ar ierakstu padomes sēdes protokolā. Ņemot vērā minēto, Projekta IV. nodaļa nosaka padomes darba organizāciju un lēmumu pieņemšanas kārtību. Projektā nav iekļauts tas MK noteikumu Nr.764 tiesiskais regulējums, kas detalizēti regulē padomes darbības organizāciju un iekšējās sadarbības kārtību.Projekta 16.punkts paredz padomes locekļu dalību padomes darbā klātienē vai attālināti, ņemot vērā Covid-19 pandēmijas radītās izmaiņas darba organizēšanā. |
| 3. | Projekta izstrādē iesaistītās institūcijas un publiskas personas kapitālsabiedrības | Kultūras ministrija. |
| 4. | Cita informācija | Nav |

|  |
| --- |
| **II. Tiesību akta projekta ietekme uz sabiedrību, tautsaimniecības attīstību un administratīvo slogu** |
| 1. | Sabiedrības mērķgrupas, kuras tiesiskais regulējums ietekmē vai varētu ietekmēt | Padome, Augstākās izglītības padome, Nevalstisko organizāciju un Ministru kabineta sadarbības memoranda īstenošanas padome. |
| 2. | Tiesiskā regulējuma ietekme uz tautsaimniecību un administratīvo slogu | Projekts tiešā veidā neietekmē tautsaimniecību. Padomes locekļi darbosies savu amatu ietvaros un atalgojumu par darbu Padomē nesaņems. |
| 3. | Administratīvo izmaksu monetārs novērtējums | Projekts šo jomu neskar. |
| 4. | Atbilstības izmaksu monetārs novērtējums | Projekts šo jomu neskar. |
| 5. | Cita informācija | Nav |

|  |
| --- |
| **III. Tiesību akta projekta ietekme uz valsts budžetu un pašvaldību budžetiem** |
| Projekts šo jomu neskar. |

|  |
| --- |
| **IV. Tiesību akta projekta ietekme uz spēkā esošo tiesību normu sistēmu** |
| 1. | Nepieciešamie saistītie tiesību aktu projekti | Projekta 9.punkts nosaka, ka Padomes personālsastāvu apstiprina kultūras ministrs, pamatojoties uz Projekta 5.punktā minēto institūciju deleģējumu. Ņemot vērā minēto, vienlaikus ar Projektu izskatīšanai Ministru kabinetā tiek virzīts Ministru kabineta rīkojuma projekts ,,Par Ministru kabineta 2020.gada 1.decembra rīkojuma Nr.713 ,,Par Nacionālās identitātes, pilsoniskās sabiedrības un integrācijas politikas pamatnostādņu īstenošanas uzraudzības padomi” atzīšanu par spēku zaudējušu”. |
| 2. | Atbildīgā institūcija | Kultūras ministrija. |
| 3. | Cita informācija | Nav |

|  |
| --- |
| **V. Tiesību akta projekta atbilstība Latvijas Republikas starptautiskajām saistībām** |
| Projekts šo jomu neskar. |

|  |
| --- |
| **VI. Sabiedrības līdzdalība un komunikācijas aktivitātes** |
| 1. | Plānotās sabiedrības līdzdalības un komunikācijas aktivitātes saistībā ar projektu | Projektā paredzētais regulējums ir izvērtēts ar Ministru kabineta 2020.gada 1.decembra rīkojumu Nr.713 ,,Par Nacionālās identitātes, pilsoniskās sabiedrības un integrācijas politikas pamatnostādņu īstenošanas uzraudzības padomi” izveidotajā Nacionālās identitātes, pilsoniskās sabiedrības un integrācijas politikas pamatnostādņu īstenošanas uzraudzības padomē, kuras sastāvā ir pārstāvji no – Ministru prezidenta biroja, Aizsardzības ministrijas, Ārlietu ministrijas, Finanšu ministrijas, Iekšlietu ministrijas, Izglītības un zinātnes ministrijas, Labklājības ministrijas, Satiksmes ministrijas, Tieslietu ministrijas, Vides aizsardzības un reģionālās attīstības ministrijas, Valsts kancelejas, Sabiedrības integrācijas fonda, Nacionālās elektronisko plašsaziņas līdzekļu padomes, Latvijas Brīvo arodbiedrību savienības, Latvijas Darba devēju konfederācijas, Latvijas Pašvaldību savienības, Latvijas Universitātes Filozofijas un socioloģijas institūta, Latvijas Universitātes Latviešu valodas institūta, biedrības ,,Laiks kultūrai”, biedrības ,,Sabiedriskās politikas centrs PROVIDUS”, Pasaules Brīvo latviešu apvienības un biedrības ,,Latvijas Pilsoniskā alianse”. Nacionālās identitātes, pilsoniskās sabiedrības un integrācijas politikas pamatnostādņu īstenošanas uzraudzības padomes 2020.gada 3.decembra sēdē Kultūras ministrija aicināja līdz 2021.gada 15.janvārim šīs padomes locekļus iesniegt priekšlikumus par Projektā ietverto regulējumu. Papildus Projekts 2021.gada 5.maijā ievietots Kultūras ministrijas tīmekļvietnes [www.km.gov.lv](http://www.km.gov.lv) sadaļā „Sabiedrības līdzdalība” un Valsts kancelejas tīmekļvietnes [www.mk.gov.lv](http://www.mk.gov.lv) sadaļā „Sabiedrības līdzdalība” ar aicinājumu sabiedrības pārstāvjiem līdzdarboties Projekta izstrādē, līdz 2021.gada 20.maijam rakstiski sniedzot viedokli par Projektu atbilstoši Ministru kabineta 2009.gada 25.augusta noteikumu Nr.970 „Sabiedrības līdzdalības kārtība attīstības plānošanas procesā” 5. un 7.4.1 punktam. |
| 2. | Sabiedrības līdzdalība projekta izstrādē | Projekts konceptuāli apspriests Nacionālās identitātes, pilsoniskās sabiedrības un integrācijas politikas pamatnostādņu īstenošanas uzraudzības padomes 2020.gada 3.decembra un 2021.gada 14.aprīļa sēdēs. Nacionālās identitātes, pilsoniskās sabiedrības un integrācijas politikas pamatnostādņu īstenošanas uzraudzības padomes 2020.gada 3.decembra sēdē Kultūras ministrija aicināja līdz 2021.gada 15.janvārim šīs padomes locekļus iesniegt priekšlikumus par Projektā ietverto regulējumu. Papildus sabiedrības pārstāvji tika aicināti līdzdarboties Projekta izstrādē, līdz 2021.gada 20.maijam rakstiski sniedzot viedokli par Projektu atbilstoši Ministru kabineta 2009.gada 25.augusta noteikumu Nr.970 „Sabiedrības līdzdalības kārtība attīstības plānošanas procesā” 5. un 7.4.1punktam. |
| 3. | Sabiedrības līdzdalības rezultāti | 2021.gada 14.janvārī par Projektā ietverto regulējumu tika saņemti biedrības ,,Latvijas Pilsoniskā alianse” priekšlikumi. Biedrība ,,Latvijas Pilsoniskā alianse” ierosināja precizēt padomes nosaukumu atbilstoši jaunā politikas plānošanas perioda pamatnostādņu nosaukumam, termina ,,nevalstiskās organizācijas” vietā lietot ,,biedrības un nodibinājumi” vai ,,sabiedriskās organizācijas”, kā arī pārskatīt līdzšinējo praksi un nenorādīt konkrētu nevalstisko organizāciju nosaukumus (Latvijas Brīvo arodbiedrību savienība, Latvijas Darba devēju konfederācija un Latvijas Pašvaldību savienība), bet noteikt, ka seši biedrību un nodibinājumu pārstāvji padomes sastāvā tiek iegūti atklātā atlases procedūrā, kā arī aicināja padomes nolikumā paredzēt padomes sēžu rīkošanu, izmantojot digitālos saziņas līdzekļus. Biedrības ,,Latvijas Pilsoniskā alianse” priekšlikumi ir daļēji ņemti vērā, atbilstoši precizējot Projektu – padomes nolikuma nosaukums ir precizēts atbilstoši jaunā politikas plānošanas perioda pamatnostādņu nosaukumam, ir palielināts nevalstisko organizāciju skaits, kas darbojas padomē. Biedrības ,,Latvijas Pilsoniskā alianse” priekšlikums par termina ,,nevalstiskās organizācijas” aizstāšanu ar terminiem ,,biedrības un nodibinājumi” vai ,,sabiedriskās organizācijas” nav ņemts vērā, pamatojoties uz termina ,,nevalstiskās organizācijas” plašo lietojumu spēkā esošajos tiesību aktos. Sešas nevalstiskās organizācijas darbam padomē turpmāk deleģēs Nevalstisko organizāciju un Ministru kabineta sadarbības memoranda īstenošanas padome. Projektā paredzētais regulējums tika konceptuāli atbalstīts Nacionālās identitātes, pilsoniskās sabiedrības un integrācijas politikas pamatnostādņu īstenošanas uzraudzības padomes 2021.gada 14.aprīļa sēdē. Sabiedrības līdzdalības rezultātā pēc Projekta ievietošanas Kultūras ministrijas tīmekļvietnes [www.km.gov.lv](http://www.km.gov.lv) sadaļā „Sabiedrības līdzdalība” un Valsts kancelejas tīmekļvietnes [www.mk.gov.lv](http://www.mk.gov.lv) sadaļā „Sabiedrības līdzdalība” sabiedrības pārstāvju viedoklis par Projektu netika saņemts. |
| 4. | Cita informācija | Nav |

|  |
| --- |
| **VII. Tiesību akta projekta izpildes nodrošināšana un tās ietekme uz institūcijām** |
| 1. | Projekta izpildē iesaistītās institūcijas | Kultūras ministrija, Ministru prezidenta birojs, Aizsardzības ministrija, Ārlietu ministrija, Finanšu ministrija, Iekšlietu ministrija, Izglītības un zinātnes ministrija, Labklājības ministrija, Pārresoru koordinācijas centrs, Satiksmes ministrija, Tieslietu ministrija, Vides aizsardzības un reģionālās attīstības ministrija, Valsts kanceleja, Sabiedrības integrācijas fonds, Nacionālā elektronisko plašsaziņas līdzekļu padome, Latvijas Pašvaldību savienība, augstākās izglītības un pētniecības iestādes, nevalstiskās organizācijas. |
| 2. | Projekta izpildes ietekme uz pārvaldes funkcijām un institucionālo struktūru.Jaunu institūciju izveide, esošu institūciju likvidācija vai reorganizācija, to ietekme uz institūcijas cilvēkresursiem | Projekts šo jomu neskar. |
| 3. | Cita informācija | Nav |

Kultūras ministrs N.Puntulis

Vīza: Valsts sekretāre D.Vilsone

Arndte-Kokare 67330329

Ieva.Arndte-Kokare@km.gov.lv